Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja („Narodne novine“ broj 102/17) i članka 32. stavka 1. točke 26. Statuta Grada Vukovara („Službeni vjesnik“ Grada Vukovara broj 4/09, 7/11, 4/12, 7/13, 7/15, 1/18 i 2/18-pročišćeni tekst) Gradsko vijeće Grada Vukovara na \_\_\_\_\_\_ sjednici, održanoj \_\_\_\_\_\_\_\_\_\_\_ 2019. donosi

**ODLUKU**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama**

**I. OPĆE ODREDBE**

Članak 1

Ovom Odlukom uređuju se uvjeti i način držanja kućnih ljubimaca, način postupanja s napuštenim i izgubljenim životinjama, te način postupanja s divljim životinjama pronađenim izvan prirodnog staništa na području Grada Vukovara.

Članak 2.

Pojedini pojmovi u ovoj Odluci imaju sljedeće značenje:

1. *izgubljena životinja* je životinja koja je odlutala od vlasnika i on je traži,
2. *kućni ljubimci* su životinje koje čovjek drži zbog društva, zaštite i pomoći ili zbog zanimanja za te životinje,
3. *napuštena životinja* je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao,
4. *opasne životinje* su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku,
5. *posjednik životinje* *odnosno kućnog ljubimca* (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje,
6. *prijevoz* je premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište,
7. *radne životinje* su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih poslova,
8. *sklonište za životinje* (u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć,
9. *slobodnoživuće mačke* su mačke koje su rođene u divljini, nemaju vlasnika niti posjednika,
10. *službene životinje* su životinje koje imaju licencu za rad i služe za obavljanje poslova pojedinih državnih tijela.

**II. UVJETI I NAČIN DRŽANJA KUĆNIH LJUBIMACA**

**Opći uvjeti držanja kućnih ljubimaca**

Članak 3.

Posjednik je dužan:

1. osigurati kućnim ljubimcima držanje u skladu s njihovim potrebama, sukladno propisima o zaštiti životinja i ovoj odluci;

2. psima osigurati prostor koji odgovara njihovoj veličini i zaštitu od vremenskih neprilika i drugih nepovoljnih uvjeta za obitavanje;

3. psima osigurati pseću kućicu ili odgovarajuću nastambu;

4. označiti mikročipom pse i vakcinirati protiv bjesnoće sukladno Zakonu o veterinarstvu;

5. onemogućiti bijeg i kretanje pasa po javnim površinama bez nadzora;

6. na vidljivom mjestu staviti oznaku koja upozorava na psa te imati ispravno zvono na ulaznim dvorišnim ili vrtnim vratima;

7. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih i ozlijeđenih životinja;

8. osigurati kućnim ljubimcima redovitu i pravilnu ishranu te trajno omogućiti pristup svježoj pitkoj vodi;

9. redovito održavati čistim prostor u kojem borave kućni ljubimci.

Posjednik ne smije:

1. zanemarivati kućne ljubimce s obzirom na njihovo zdravlje, smještaj, ishranu i njegu;

2. ograničavati kretanje kućnim ljubimcima na način koji mu uzrokuje bol, patnju, ozljede ili strah.

Zabranjeno je:

1. usmrćivati životinje, nanositi im bol, patnju i ozljede te ih namjerno izlagati strahu i bolestima protivno odredbama Zakona o zaštiti životinja;
2. huškati životinje na druge životinje ili čovjeka ili ih obučavati na agresivnost, osim pri školovanju službenih pasa i za potrebe sportske, radne i lovne kinologije prema kinološkim standardima pod vodstvom osposobljenih osoba;
3. bacanje petardi ili drugih pirotehničkih sredstava na životinje;
4. trčanje životinja privezanih uz motorno prijevozno sredstvo koje je u pokretu;
5. držati pse trajno vezane ili ih trajno držati u prostorima ili dijelu dvorišta bez omogućavanja slobodnog kretanja izvan tog prostora;
6. vezati pse, osim privremeno u iznimnim situacijama kada ograđivanje dijela dvorišta nije izvedivo;
7. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu, a posjednik im je dužan osigurati svakodnevni nadzor;

Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozljede, patnje ili strah.

Grad Vukovar preko komunalnih redara kontrolira obvezu označavanja pasa mikročipom, odnosno provjerava jesu li svi psi označeni mikročipom.

**Uvjeti držanja kućnih ljubimaca u stambenim zgradama i obiteljskim kućama**

Članak 4.

Držanje kućnih ljubimaca u zgradama, zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade, sukladno propisima o vlasništvu. Posjednik kućnih ljubimaca dužan je držati ih na način da ne ometaju mir sustanara ili na drugi način krše dogovoreni kućni red stambene zgrade i stanara okolnih nekretnina.

Posjednik kućnog ljubimca dužan je osigurati držanje kućnog ljubimca u obiteljskoj kući i okućnici obiteljske kuće na način na koji se, sukladno propisima o vlasništvu, poštuju prava vlasnika susjednih nekretnina.

Posjednik koji psa drži u stanu ili kući bez okućnice, dužan ga je svakodnevno izvoditi radi obavljanja nužde i zadovoljenja dnevnih fizičkih aktivnosti.

Pas dužine do jednog metra ne smije biti vezan sredstvom za vezivanje koje je kraće od tri metra, a pas dužine veće od jednog metra ne smije se vezivati sredstvom za vezivanje koje je kraće od trostruke dužine psa, mjereno od vrška repa do vrha njuške. Sredstvo vezanja i ogrlica moraju biti od takvog materijala da psu ne nanose bol ili ozljede.

Ukoliko se pas nalazi u ograđenom prostoru minimalna površina za psa mase do 20 kg mora iznositi 6 m2, odnosno najmanje 8 m2 za pse iznad 20 kg. Najmanje jedna trećina površine ograđenog prostora mora biti natkrivena. Za svakog dodatnog psa potrebno je osigurati dodatnih 50% površine.

Ako se pas trajno smješta u dvorištu ili drugom ograđenom području mora mu se osigurati kućica primjerene veličine tako da pas može u njoj ležati, stajati i okrenuti se. Pas u kućici mora biti zaštićen od nepovoljnih vremenskih utjecaja, a otvor na kućici mora biti dovoljno velik da pas može nesmetano prolaziti. Unutar kućice mora biti suh ležaj koji se lako čisti.

**Uvjeti izvođenja kućnih ljubimaca na javne površine**

Članak 5.

Pse se smije izvoditi na javne površine ako su označeni mikročipom, na povodcu i pod nadzorom posjednika, na način koji ne ugrožava zdravlje i sigurnost ljudi i životinja.

Članak 6.

Psi se mogu kretati bez povodca, uz nadzor posjednika, na javnim površinama sukladno Prilogu 1.

Članak 7.

Kretanje kućnih ljubimaca dopušteno je u prostorima i prostorijama javne namjene uz dopuštenje vlasnika, odnosno korisnika prostora, osim ako ovom Odlukom nije drugačije određeno.

Članak 8.

Kućnim ljubimcima koji se kreću slobodno ili na povodcu zabranjeno je kretanje na dječjim igralištima, cvjetnjacima, neograđenim sportskim terenima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora.

Članak 9.

Iz sigurnosnih razloga prometa, sugrađana i drugih životinja te u svrhu prevencije nekontroliranog razmnožavanja zabranjeno je puštanje kućnih ljubimaca da samostalno šeću javnim površinama bez prisutnosti i nadzora posjednika.

Članak 10.

Posjednik kućnog ljubimca dužan je pri izvođenju kućnog ljubimca na javnu površinu nositi pribor za čišćenje i očistiti javnu površinu koju njegov kućni ljubimac onečisti.

Članak 11.

Kućne ljubimce može se uvoditi u sredstvo javnoga gradskog prijevoza uz uvjete utvrđene posebnom gradskom odlukom.

Članak 12.

Ograničenje kretanja kućnih ljubimaca iz ove odluke ne primjenjuje se na pse osposobljene za pomoć osobama s invaliditetom.

**Postupanje s opasnim psima**

Članak 13.

Posjednik opasnog psa dužan je provesti mjere propisane važećim Pravilnikom o opasnim psima.

Članak 14.

Vlasnik opasnog psa mora ga držati u zatvorenom prostoru iz kojeg ne može pobjeći, a vrata u prostor u kojem se nalazi takav pas moraju biti zaključana.

Članak 15.

Na ulazu u prostor u kojem se nalazi opasan pas mora biti vidljivo istaknuto upozorenje: »OPASAN PAS«.

Članak 16.

Izvođenje opasnih pasa na javne površine dopušteno je isključivo s brnjicom i na povodcu.

Članak 17.

Pri sumnji da se radi o opasnom psu, komunalni redar je ovlašten zatražiti na uvid od posjednika potvrdu kojom se potvrđuje da su nad psom provede sve mjere propisane Pravilnikom o opasnim psima.

Ukoliko vlasnik ne pokaže potrebnu dokumentaciju, komunalni redar sastavlja službeni zapisnik te obavještava nadležnu veterinarsku inspekciju za daljnje postupanje.

**Način kontrole razmnožavanja kućnih ljubimaca**

Članak 18.

Zabranjen je uzgoj kućnih ljubimaca namijenjenih prodaji, osim ukoliko je uzgoj prijavljen pri nadležnom ministarstvu i uzgajivač posjeduje rješenje nadležnog tijela.

Članak 19.

Posjednik je dužan držati pod kontrolom razmnožavanje kućnih ljubimaca i spriječiti svako neregistrirano razmnožavanje.

Posjednik mora zbrinuti mladunčad vlastitih kućnih ljubimaca.

Ako posjednik kućnog ljubimca ne želi zbrinuti mladunčad, snosi troškove njihova zbrinjavanja i trajne sterilizacije psa.

**Slobodnoživuće mačke**

Članak 20.

Na javnim površinama dozvoljeno je postavljanje hranilišta za mačke (u daljnjem tekstu: hranilišta).

Hranilišta se postavljaju temeljem zahtjeva za korištenje javne površine podnesenog od strane udruge za zaštitu životinja i uvjeta propisanih rješenjem upravnog tijela nadležnog za poslove komunalnog gospodarstva.

U slučaju da upravno tijelo nadležno za poslove komunalnog gospodarstva izda negativno mišljenje za traženu lokaciju hranilišta, obvezni su predložiti najbližu moguću alternativnu lokaciju za hranilište.

U slučaju sumnje u izbijanje zaraznih bolesti koje se mogu prenijeti sa životinja na ljude, zaštitu građana provode pravne osobe koje obavljaju zdravstvenu djelatnost i privatni zdravstveni radnici u suradnji s nadležnim tijelima utvrđenim propisima o veterinarskoj djelatnosti.

Ako udruga za zaštitu životinja kojoj je odobreno postavljanje hranilišta ne održava higijenu i čistoću javne površine na kojoj se nalazi hranilište, odnosno ako se ne skrbi o mačkama, komunalno redarstvo će ukloniti hranilište na trošak te udruge, a temeljem obavijesti upravnog tijela nadležnog za poslove komunalnog gospodarstva.

**III. NAČIN POSTUPANJA S IZGUBLJENIM I NAPUŠTENIM ŽIVOTINJAMA**

**Postupanje s izgubljenim životinjama**

Članak 21.

Posjednik kućnog ljubimca mora u roku od 3 dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

Ako u roku od 14 dana od dana objave podataka vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti.

Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

**Postupanje s napuštenim životinjama**

Članak 22.

Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio posjedniku.

Kontakt informacije skloništa s kojim Grad Vukovar ima potpisan ugovor objavljen je na službenim internetskim stranicama Grada Vukovara.

Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

Životinja se ne smješta u sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju.

Sve troškove skloništa za primljenu životinju na području Grada Vukovara financira Grad Vukovar sukladno sklopljenom ugovoru.

Ako se utvrdi posjednik napuštene životinje, dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

**IV. NAČIN POSTUPANJA S DIVLJIM ŽIVOTINJAMA**

**Divljač i zaštićene divlje vrste**

Članak 23.

S divljači izvan lovišta i zaštićenim divljim vrstama koje se zateknu na javnim površinama postupat će se po zasebnom „Programu zaštite divljači izvan lovišta“ kao i drugim propisima o zaštiti životinja, zaštiti prirode, veterinarstvu i lovstvu.

**V. ZAŠTITA ŽIVOTINJA**

**Poticanje zaštite životinja**

Članak 24.

Grad Vukovar će prema obvezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja.

**Obveza pružanja pomoći životinji**

Članak 25.

Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.

Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama mora organizirati i financirati Grad Vukovar.

Ako se utvrdi posjednik ozlijeđene ili bolesne životinje, troškove snosi posjednik.

**Korištenje životinja u komercijalne svrhe**

Članak 26.

Zabranjeno je koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao i njihovo korištenje u zabavne ili druge svrhe bez suglasnosti nadležnog tijela jedinica lokalne samouprave.

Članak 27.

Zabranjena je prodaja kućnih ljubimaca na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojima moraju udovoljavati trgovine kućnim ljubimcima.

**VI. NADZOR**

**Ovlasti komunalnog redara**

Članak 28.

Nadzor nad provedbom ove Odluke provodi komunalni redar. U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.

Komunalni redar postupa po službenoj dužnosti kada uoči postupanje protivno Odluci te prema prijavi fizičkih ili pravnih osoba.

U obavljanju poslova iz svoje nadležnosti, komunalni redar ima pravo i obvezu:

1. pregledati isprave na temelju kojih se može utvrditi identitet stranke i drugih osoba nazočnih nadzoru;

2. ući u prostore/prostorije u kojima se drže kućni ljubimci;

3. uzimati izjave stranaka i drugih osoba;

4. zatražiti od stranke podatke i dokumentaciju;

5. prikupljati dokaze na vizualni i drugi odgovarajući način;

6. očitati mikročip;

7. podnositi kaznenu prijavu ili optužni prijedlog;

8. donijeti rješenje kojim nalaže promjenu uvjeta u skladu s Odlukom grada pod prijetnjom pokretanja prekršajnog postupka ili naplate kazne;

9. naplatiti novčanu kaznu propisanu ovom Odlukom;

10. upozoravati i opominjati fizičke i pravne osobe;

11. narediti fizičkim i pravnim osobama otklanjanje prekršaja;

12. obavljati druge radnje u skladu sa svrhom nadzora.

O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.

U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

Komunalni redar dužan je podnijeti prijavu veterinarskoj inspekciji kada:

1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom ili je životinja opasna za okolinu;

2. posjednik nije označio mikročipom psa u roku predviđenom Zakonom o veterinarstvu, odnosno redovito cijepio protiv bjesnoće, te dao na uvid dokumentaciju kojom to može potvrditi (putovnicu kućnog ljubimca);

3. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije;

4. posjednik drži više od 9 životinja starijih od 6 mjeseci u svrhu udomljavanja, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima;

5. posjednik nije ispunio uvjete propisane Pravilnikom o opasnim psima, a drži opasnog psa;

6. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca;

7. uzgajivač ne pokaže na uvid potvrdu o zadovoljenim uvjetima od strane nadležnog ministarstva;

8. posjednik nije u roku od 3 dana prijavio nestanak kućnog ljubimca;

9. utvrdi osobne podatke posjednika koji je napustio kućnog ljubimca ili njegovu mladunčad;

10. posjednik životinju koristi za predstavljanje te u zabavne ili druge svrhe.

Komunalni redar dužan je obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.

U svim slučajevima u kojima komunalni redar tijekom nadzora uoči postupanje protivno Zakonu o zaštiti životinja, Kaznenom zakonu ili drugim propisima, a nije nadležan, prijavu sa sastavljenim zapisnikom o zatečenom stanju prosljeđuje nadležnom tijelu te stranci dostavlja obavijest o poduzetim mjerama.

**Žalba protiv rješenja komunalnog redara**

Članak 29.

(1) Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.

(2) O žalbi izjavljenoj protiv rješenja komunalnog redara odlučuje upravno tijelo jedinice područne samouprave nadležno za drugostupanjske poslove komunalnog gospodarstva.

**VII. NOVČANE KAZNE**

Članak 30.

Sredstva naplaćena u skladu sa ovom Odlukom za predviđene prekršaje prihod su Grada Vukovara i koriste se za potrebe zbrinjavanja napuštenih i izgubljenih životinja.

Komunalni redar ima ovlast i dužnost provoditi ovu Odluku u skladu sa svojom nadležnosti i sankcionirati svako ponašanje protivno ovoj Odluci. U tu svrhu, komunalni redar može osim kazne izreći i usmeno upozorenje.

Novčanom kaznom u iznosu od 5.000,00 kuna kaznit će se za prekršaj iz stavka 3. ovog članka pravna osoba kada:

1. nije osigurao kućnom ljubimcu držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom (članak 3. stavak 1. točka 1.),
2. psu nije osigurao prostor koji odgovara njihovoj veličini te ga nije zaštito od vremenskih neprilika i drugih nepovoljnih uvjeta obitavanja (članak 3. stavak 1. točka 2.),
3. psu nije osigurao pseću kućicu ili odgovarajuću nastambu (članak 3. stavak 1. točka 3.),
4. nije onemogućio bijeg i kretanje pasa po javnim površinama bez nadzora (članak 3. stavak 1. točka 5.),
5. nije na vidljivom mjestu stavio oznaku koja upozorava na psa te ne posjeduje ispravno zvono na ulaznim dvorišnim ili vrtnim vratima (članak 3. stavak 1. točka 6.),
6. nije osigurao kućnom ljubimcu redovitu i pravilnu ishranu te trajno omogućio pristup svježoj pitkoj vodi (članak 3. stavak 1. točka 8.),
7. redovito ne čisti i ne održava urednim prostor u kojem boravi kućni ljubimac (članak 3. stavak 1. točka 9.),
8. istrčava kućnog ljubimca vezanjem za motorno prijevozno sredstvo koje je u pokretu (članak 3. stavak 3. točka 4.),
9. drži psa trajno vezanim ili ga trajno držati u prostorima ili dijelu dvorišta bez omogućavanja slobodnog kretanja izvan tog prostora (članak 3. stavak 3. točka 5.),
10. veže psa, osim privremeno u iznimnim situacijama kada ograđivanje dijela dvorišta nije izvedivo. Posjednik će se kazniti ukoliko se ne drži propisanih pravila o vezanju psa (članak 4. stavak 4.),
11. trajno drži kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu. Posjednik će se kazniti ukoliko psu ne osigura svakodnevni nadzor (članak 3. stavak 3. točka 7.),
12. posjednik nije odgovarajućim odgojem i/ili školovanjem ili drugim mjerama osigurao da pas u odnosu na držanje i kretanje nije opasan za okolinu (članak 3. stavak 4.),
13. posjednik kućnog ljubimaca ne drži na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina (članak 4. stavak 1.),
14. posjednik koji psa drži u stanu ili kući bez okućnice, ne izvodi svakodnevno van radi obavljanja nužde i zadovoljenja ostalih dnevnih fizičkih aktivnosti (članak 4. stavak 3.),
15. psa izvodi na javne površine gdje to ovom Odlukom nije dopušeno te ukoliko pas nije označen mikročipom, na povodcu i pod nadzorom posjednika (članak 5.),
16. dozvoli da se kućni ljubimac kreće slobodno ili na povodcu na dječjim igralištima, cvjetnjacima, neograđenim sportskim terenima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora.( članak 8.),
17. omogući kućnom ljubimcu da samostalno šeće javnim površinama bez njegove prisutnosti i nadzora (članak 9.),
18. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti (članak 10.),
19. vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (članak 14.),
20. na ulazu u prostor u kojem se nalazi opasan pas nije vidljivo istaknuto upozorenje: »OPASAN PAS« (članak 15.),
21. izvodi opasnog psa na javne površine bez brnjice i povodca (članak 16.),
22. ne drži pod kontrolom razmnožavanje kućnih ljubimaca i ne spriječi svako neregistrirano razmnožavanje (članak 19. stavak 1.),
23. ne zbrine mladunčad vlastitog kućnog ljubimca (članak 19. stavak 2.),
24. postavi hranilište bez odobrenja gradonačelnika (članak 20.),
25. koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao u zabavne ili druge svrhe bez suglasnosti nadležnog tijela jedinica lokalne samouprave po ispunjenju uvjeta propisnih aktom Grada. (članak 26.)
26. prodaje kućne ljubimce na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojemu moraju udovoljavati trgovine kućnim ljubimcima. (članak 27.)

Novčanom kaznom u iznosu od 500,00 kn kaznit će se za prekršaj odgovorna osoba u pravnoj osobi za prekršaj iz stavka 3. ovog članka.

Novčanom kaznom u iznosu od 1.000,00 kuna kaznit će se za prekršaj iz stavka 3. ovog članka fizička osoba obrtnik i osoba koja obavlja drugu samostalnu djelatnost.

Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 3. ovog članka.

**VIII. PRIJELAZNE I ZAVRŠNE ODREDBE**

Članak 31.

Danom stupanja na snagu ove Odluke prestaje važiti Odluka o uvjetima i načinu držanja kućnih ljubimaca, načinu kontrole njihova razmnožavanja, uvjetima i načinu držanja vezanih pasa te načinu postupanja s napuštenim i izgubljenim životinjama („Službeni vjesnik“ Grada Vukovara 7/12).

Ova Odluka stupa na snagu osmog dana od dana objave u „Službenom vjesniku“ Grada Vukovara.

PRILOG 1.

Psi se mogu kretati bez povodca, uz nadzor posjednika na javnim površinama, i to:

Park za pse u Borovu Naselju, ulica dr. Ante Starčevića;

Park za pse u Vukovaru, ulica Olajnica;

Livada na k.č. br. 17 u Borovu, izuzev prostora aerodroma;

Livada na k.č. br. 1299/1 na području Stare Vuke, izuzev priobalne zone;

Livada između ulice Hrvatske nezavisnosti, stadiona NK Mitnica, spomen područja Dudik i poljskog puta.

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

GRADSKO VIJEĆE

KLASA: 011-01/18-01/6

URBROJ: 2196/01-01-19-

U Vukovaru, \_\_\_\_\_\_\_\_\_\_ 2019. godine

Predsjednik Gradskog vijeća

Tomislav Šota, dr. med. vet.